Beurtkrag: Dis wéér sulke tyd!(Argieffoto) Beurtkrag is terug en word Dinsdag van 16:00 tot 22:00 in werking gestel weens vertragings met die inwerkingstelling van verskeie eenhede, asook onbeplande instandhoudingswerk wat gedoen moet word. Fase 2 sal in hierdie stadium geld. Ná vanaand sal fase 2-beurtkrag daagliks van 05:00 tot 22:00 tot Saterdag duur. Opwekkingseenhede by Arnot, Duvha, Kendal, Medupi en Tutuka wat gebreek het, asook ŉ vertraging om ŉ eenheid by die Hendrina-kragsentrale weer aanlyn te bring, het die kapasiteitsbeperkings vererger, het Eskom Dinsdagmiddag gesê. Saterdagoggend het eenheid 2 van die Koeberg-kernkragsentrale uitgeskop tydens roetinetoetse. “Die proses om die eenheid weer in diens te stel, is onderweg.” Altesaam 4 599 MW is tans weens beplande instandhoudingswerk nie beskikbaar nie, terwyl nog 16 142 MW aan kragkapasiteit weens onbeplande herstelwerk nie beskikbaar is nie.